# Varhaiskasvatuksen hallinnon arviointitulokset 2025

Arvioinnin kohde: Henkilöstön täydennyskoulutus ja ammatillisen osaamisen kehittäminen

## Arvioinnin toteuttaminen

Hyvinkään varhaiskasvatuksessa otettiin elokuussa 2023 käyttöön Kansallisen koulutuksen arviointikeskus Karvin julkaisema Valssi-laadunarviointijärjestelmä. Järjestelmällä toteutetaan varhaiskasvatuksen hallinnossa ja toimipaikoissa laaja arviointiprosessi vuosittain. Arviointiprosessissa työntekijät vastaavat sähköiseen itsearviointikyselyyn. Sen jälkeen kyselyn herättämiä ajatuksia käsitellään ja arviointitietoa syvennetään yhteisissä keskusteluissa.

Varhaiskasvatuksen johtoryhmä arvioi vuoden 2025 alussa henkilöstön täydennyskoulutusta ja ammatillisen osaamisen kehittämistä. Sähköinen kysely toteutettiin 16.12.2024 – 13.1.2025, ja siihen vastasi 16 hallinnon työntekijää. Tulokset koottiin keskustellen ensin 4 hengen ryhmissä ja sen jälkeen koko hallinnon henkilöstön kesken.

## Varhaiskasvatuksen vahvuudet

Arvioinnin perusteella todettiin, että koulutuksiin osallistumista pidetään varhaiskasvatuksessa tärkeänä ja koulutuksiin osallistumista tuetaan, esim. koulutukset huomioidaan työvuorosuunnittelussa. Tarjolla on laaja koulutustarjonta vasun mukaista koulutusta. Koulutukset ovat myös monimuotoisia, on pidempiä koulutuksia ja toisaalta myös paljon lyhyitä koulutuksia, joihin on helppo osallistua. Koulutussuunnittelu on rakenteissa, ja koulutusten keskitetty koordinointi ja viestintä koulutuksista hoidetaan varhaiskasvatuksen pedagogisen tiimin toimesta. Kaiken kaikkiaan kaupunkitason koulutus nostaa varhaiskasvatuksen laatua, ja koulutusten sisällöt viestivät työntekijöille, mihin halutaan keskittyä.

Arvioinnissa tunnistetut kehittämiskohteet ja -toimenpiteet

Arvioinnin perusteella todettiin, että tarvitaan vahvemmat rakenteet koulutustarpeiden tunnistamiseen yksilö-, tiimi- ja yksikkötasolla sekä koulutusten jakautumiseen työyhteisössä. Koulutusten antia tulisi jakaa ja hyödyntää työyhteisössä entistä enemmän. Lisäksi tarvitaan selkeät ohjeet koulutuksiin osallistumisesta sekä ohjeet liittyen työnohjauksen hankintaan. Koulutusseurantaan tarvitaan myös helppo työkalu, jolla pystyisi helposti seuraamaan henkilöstön käymiä koulutuksia.

Varhaiskasvatuksen laaturyhmä arvioi kehittämistoimenpiteiden toteutumista maaliskuussa ja kesäkuussa 2026.